
I. ОБЩА ХАРАКТЕРИСТИКА НА ДИСЕРТАЦИОННИЯ ТРУД
1. Актуалност и значимост на изследването
	 Актуалността на настоящото изследване се обуславя от нарастващото значение на инфлацията като ключов фактор, формиращ икономическото поведение в условията на повишена макроикономическа несигурност. През последното десетилетие глобалната икономика се характеризира с последователни ценови шокове, засилена волатилност на инфлационните процеси и усложнена интерпретация на ценовите сигнали, което поставя инфлационните очаквания в центъра на макроикономическия анализ (Woodford, 2003; Mishkin, 2019). В този контекст традиционните подходи, които разглеждат инфлацията предимно чрез агрегирани показатели и рационални модели на очакванията, показват ограничена обяснителна сила по отношение на реалното поведение на икономическите агенти, особено на домакинствата (Muth, 1961; Lucas, 1972).
Съществен аспект на актуалността на темата е свързан с емпирично установеното разминаване между наблюдаваната инфлация и субективните инфлационни очаквания на домакинствата (Coibion & Gorodnichenko, 2015). В практиката тези очаквания често се формират не чрез систематичен анализ на макроикономически данни, а под влияние на непосредствения ценови опит, информационната среда и ограниченията на вниманието и когнитивната обработка (Carroll, 2003; Sims, 2003). Това налага разширяване на аналитичната рамка отвъд стандартните допускания за рационалност и насочване към поведенческите механизми, чрез които икономическите агенти интерпретират ценовата динамика и изграждат своите представи за бъдещето (Kahneman & Tversky, 1974; Thaler, 2016). В този контекст инфлационните очаквания се разглеждат като субективни, контекстно обусловени представи на икономическите агенти за бъдещата ценова динамика - опростен когнитивен ориентир, който домакинствата използват при вземането на икономически решения в условия на несигурност.
Актуалността на изследването се засилва допълнително от специфичния български контекст. Процесът на подготовка за присъединяване към еврозоната поставя икономиката в състояние на номинален преход, характеризиращо се с повишена чувствителност към ценовите изменения и засилено обществено внимание към инфлацията, което усилва разминаването между измерена и възприемана инфлация. В подобна среда механизмите на възприемане и интерпретация на ценовите сигнали придобиват особено значение, тъй като те влияят както върху индивидуалните икономически решения, така и върху доверието в институциите и ефективността на провежданата икономическа политика.
На този фон се откроява съществена празнина в съществуващата научна литература. Въпреки че поведенческата икономика идентифицира редица фактори, влияещи върху формирането на инфлационните очаквания - когнитивни евристики, афективни реакции и социални влияния - те рядко са интегрирани в последователна аналитична рамка, която да обяснява процеса в неговата цялост (Malmendier & Nagel, 2016; Gennaioli et al., 2018). Липсата на такава рамка ограничава възможностите за систематично изследване на взаимодействието между информационната среда, когнитивната интерпретация и стабилизацията на инфлационните оценки. Значимостта на настоящия дисертационен труд произтича от опита да се преодолее именно тази теоретична и емпирична празнина чрез разработването и апробирането на интегративна поведенческа аналитична рамка за формиране на инфлационните очаквания. Предложеният модел, структуриран около последователността „среда - превод - стабилизация“, обяснява как домакинствата трансформират ценовата информация в числови инфлационни оценки и как тези оценки се стабилизират във времето.
Научният принос на изследването преодолява ограниченията на стандартния макроикономически анализ чрез интегриране на поведенчески подход към очакванията и разкрива връзката между ценовата динамика и икономическите решения на микроравнище (Woodford, 2003). Практическата приложимост се изразява в потенциала на разработената рамка да подпомогне дизайна на публичната комуникация и да осигури по-адекватно съобразяване с начина, по който инфлационната среда се възприема и интерпретира от домакинствата. 
В този смисъл изследването се позиционира на пресечната точка между макроикономическата теория и поведенческата икономика, като предлага нова перспектива към анализа на инфлационните очаквания - не като пасивно отражение на икономическата реалност, а като активен поведенчески механизъм, който участва в самото формиране на инфлационната динамика.
2. Предмет и обект на изследването
	Предмет на изследването е механизмът на формиране на инфлационните очаквания като поведенчески процес. 
	Обект на изследването е ролята и взаимодействието на поведенческите фактори - информационната среда, когнитивните и афективните механизми на интерпретация и социалните ориентири, при формирането и стабилизирането на инфлационните очаквания на домакинствата.
3. Основна изследователска теза и хипотеза 
	Основната теза на настоящия дисертационен труд е, че инфлационните очаквания на домакинствата не са продукт на чиста икономическа рационалност и директно усвояване на официалната статистика, а се формират като сложен поведенчески конструкт чрез последователни когнитивни операции (експозиция, превод и стабилизация), които се модерират от архитектурата на избора и институционалното доверие. 
	Основната изследователска хипотеза на дисертацията е, че субективното възприемане на ценовата динамика (наличността) и очакванията за бъдеща инфлация (закотвянето) представляват два напълно различни когнитивни механизма, като първият се определя предимно от интензитета на ежедневния ценови опит, а вторият - от субективната икономическа уязвимост и институционалното доверие. Тази основна хипотеза се декомпозира на набор от специфични работни хипотези, които са детайлно изведени и статистически тествани в Глава трета.
4. Цел и задачи на изследването
	Целта на дисертационния труд е да се разработи и емпирично апробира поведенческа аналитична рамка за обяснение на механизмите на формиране на инфлационните очаквания при домакинствата. Предложената рамка разглежда този процес като последователност от взаимосвързани механизми, които свързват експозицията към ценови сигнали, тяхната когнитивна интерпретация и стабилизацията на получената числова инфлационна оценка.  
	За постигането на тази цел изследването си поставя следните задачи: 
1. Да се анализират теоретичните основи на инфлационните очаквания в макроикономическата теория и ограниченията на стандартните модели при анализа на поведението на домакинствата; 
2. Да се изведат основните теоретични аргументи в полза на поведенчески подход към формирането на инфлационните очаквания; 
3. Да се систематизират основните поведенчески фактори, влияещи върху възприемането на ценовата динамика; 
4. Да се разработи интегративна поведенческа аналитична рамка, организирана около последователността „среда - превод - стабилизация“; 
5. Да се операционализират основните поведенчески механизми и да се формулират изследователски хипотези; 
6. Да се тестват емпирично формулираните хипотези върху данни за българските домакинства и да се формулират изводи за ролята на поведенческите механизми и тяхното значение за макроикономическия анализ и публичната комуникация на инфлацията. 
5. Методология на изследването
	Използваната в дисертационния труд методология съчетава теоретичен анализ, концептуално моделиране и количествено емпирично изследване. Теоретичната част се базира на критичен литературен преглед и сравнителен анализ на макроикономическите школи (от рационални очаквания до модели на ограничена рационалност) и на съвременната поведенческа литература. Чрез метода на дедукцията и концептуалното моделиране е разработена интегративна аналитична рамка, организирана около логическата последователност „среда - превод - стабилизация“. 
	Емпиричното изследване е реализирано чрез количествено анкетно проучване (омнибус), проведено сред национално представителна извадка от 1008 български домакинства. За обработка и анализ на първичните данни са приложени следните статистически методи: 
· Описателна статистика за профилиране на извадката и първоначално структуриране на оценките; 
· Непараметрични процедури (Pearson chi-square test) за установяване на статистически значими асоциации между категорийни променливи; 
· Анализ чрез корелационния коефициент ϕ за определяне на посоката и присъствието на връзките при сравнения; 
· t-тестове за независими извадки за сравняване на средните числови инфлационни очаквания между различни поведенчески и демографски групи. 
	Комбинацията от тези методи позволява преход от теоретичната абстракция към детайлно статистическо тестване на когнитивните механизми (наличност и закотвяне) в специфичния контекст на българската икономика.
6. Основни ограничения
	Научното изследване е реализирано в определена ограничителна рамка, която очертава неговите емпирични и концептуални граници. 
	На първо място, анализът се фокусира върху инфлационните очаквания на домакинствата, като съзнателно изключва очакванията на фирмите и финансовите пазари. Този избор произтича от целта на дисертацията - да се подчертае специфичната роля на домакинствата като ключов микроикономически агент в процеса на формиране на очакванията. Ограничаването до тази група позволява по-задълбочен анализ на когнитивните и поведенческите механизми, но не позволява директно сравнение с други икономически агенти.  
	На второ място, емпиричният анализ е ограничен до България и се основава на национално представителни данни от Потребителското изследване на Европейската комисия. Този избор е мотивиран от стремежа да се изследва специфичният национален контекст, характеризиращ се с висока ценова чувствителност, сравнително ниско институционално доверие и предстоящото приемане на еврото. Поради това резултатите следва да се интерпретират в рамките на конкретната социално-икономическа среда. 
	Трето, анализът се основава на напречно-срезови анкетни данни и използва опростени измерители на поведенческите процеси, което ограничава възможностите за проследяване на динамиката във времето и за прецизно измерване на когнитивните и афективните механизми. В този смисъл установените зависимости следва да се интерпретират като статистически и поведенчески закономерности, а не като причинно-следствени връзки. 
	Четвърто, изследването разглежда поведенческите механизми в икономически план, без да навлиза в клинични или невронаучни измерения, а използваните данни са самодекларирани и отразяват субективни възприятия, което е едновременно ограничение и същностна характеристика на предмета на изследването. 
	Тези ограничения очертават границите на проведеното изследване и едновременно с това насочват към възможни посоки за бъдеща работа, включително панелни анализи, експериментални дизайни и по-задълбочено изследване на ролята на институционалните фактори в стабилизирането на инфлационните очаквания.
7. Източници на информация
	Необходимата информация за осъществяване на целта на изследването е събрана чрез:
· първични данни от количествено анкетно проучване (омнибус), реализирано в рамките на Потребителското изследване на Европейската комисия - вълна юни 2025 г., към което е добавен разработен от автора поведенчески модул; в анализа са използвани данни както от основния въпросник на изследването, така и от допълнителния модул, като проучването е проведено сред национално представителна извадка от български домакинства; 
· вторични данни от проучване на научни публикации от български и чуждестранни автори в областите на макроикономиката, инфлационните процеси, инфлационните очаквания и поведенческата икономика.

8. Апробация 
	Дисертационният труд е обсъден на заседания на Катедра „Обща икономическа теория“ в Икономически университет - Варна. Части от разработката са представени на международни научни конференции и са публикувани като доклади и статии в специализирани научни издания.

II. СТРУКТУРА И СЪДЪРЖАНИЕ НА ДИСЕРТАЦИОННИЯ ТРУД
	Структурата на дисертационния труд следва логиката на изследването и осигурява последователен преход от теоретичния анализ към изграждането на аналитичната рамка и нейното емпирично изследване.
Увод 
ГЛАВА ПЪРВА: Теоретични подходи към инфлационните очаквания на домакинствата: обхват и ограничения
1.1. Инфлационният процес 
1.2. Роля на инфлационните очаквания в макроикономическата теория: фон, механизъм, процес 
	1.2.1. Очакванията като фон 
	1.2.2. Очакванията като механизъм: пари, трудов пазар и параметри на политиката 
	1.2.3. Очакванията като процес: ригидности в цените и заплатите и информационни ограничения 
1.3. От очаквания към потребление: избор, изпълнимост и адаптиране 
	1.3.1. Времеви хоризонт и структура на разходите: междувремеви избор и разпределение 
	1.3.2. Изпълнимост на избора: ликвидност, буфери и кредитни ограничения 
	1.3.3. Адаптиране на реакциите на домакинствата: ролята на информационните сигнали и възприятията за икономическата политика 
1.4. Инфлационните очаквания като измерим обект: дефиниране, моделиране и свойства на разпределението  
	1.4.1. Дефиниране и моделиране на очакванията: вход, актуализация, числов резултат 
	1.4.2. Емпирични свойства: хоризонт, закотвяне и хетерогенност 
1.5. Дефицити на рационалните модели и преход към поведенческо моделиране на домакинствата 
	1.5.1 Инфлационен режим, структурна неопределеност и граници на рационалните очаквания 
	1.5.2. Междувремеви решения и инертност 
	1.5.3. Интерпретация на информацията и поведенчески подход 
ГЛАВА ВТОРА: Поведенческа рамка - публична среда, превод и стабилизация на инфлационните очаквания
2.1. Архитектура на избора: между сигналите и превода на инфлационните очаквания. 
2.2. Инструменти на информационния дизайн
2.3. Когнитивен превод: класически евристики
	2.3.1. Наличностна евристика
	2.3.2. Евристика на закотвянето 

В увода на дисертационния труд се обосновават актуалността и значимостта на изследваната проблематика, свързана с формирането на инфлационните очаквания на домакинствата в условията на нарастваща макроикономическа нестабилност и ограничена обяснителна сила на стандартните модели. Дефинирани са обектът и предметът на изследването, като фокусът е поставен върху механизма на формиране на инфлационните очаквания като поведенчески процес. Формулирана е целта на дисертационния труд - разработване и емпирично апробиране на интегративна поведенческа аналитична рамка, която обяснява връзката между ценовата среда, нейната интерпретация и формирането на инфлационни оценки. Изведена е основната теза, че инфлационните очаквания на домакинствата не са резултат от чиста рационалност, а се формират като поведенчески конструкт чрез последователни когнитивни операции, повлияни от информационната среда и институционалните ориентири. В този контекст е формулирана и основната изследователска хипотеза. Представена е методологията на изследването, която съчетава теоретичен анализ, концептуална разработка и количествено емпирично изследване, базирано на национално представителни данни за българските домакинства. Очертани са и основните ограничения на анализа. В заключение е представена логиката на изложението, организирана в последователността от теоретичен анализ към изграждане на поведенческа рамка и нейното емпирично изследване.
[bookmark: _heading=h.j7jkntybiv52][bookmark: _heading=h.nmfcf2x5bcnz]ГЛАВА ПЪРВА: Теоретични подходи към инфлационните очаквания на домакинствата: обхват и ограничения
В първа глава се изгражда теоретичната основа на изследването чрез систематичен анализ на инфлационния процес и ролята на инфлационните очаквания в макроикономическата теория. Акцентът е поставен върху границите на стандартните аналитични допускания при обяснението на поведението на домакинствата и върху необходимостта от тяхното преосмисляне в посока на поведенческа интерпретация.
В параграф 1.1 - Инфлационният процес, инфлацията е концептуализирана като динамичен процес, който структурира номиналната среда на икономическите решения, а не само като агрегатен статистически показател. Изведено е разграничението между отделни ценови изменения и инфлация като устойчива тенденция, като се анализира ролята на устойчивостта, предвидимостта и вътрешната композиция на ценовата динамика. Аргументира се, че интерпретацията на тези характеристики определя дали ценовите изменения функционират като фон или като сигнал за икономическите агенти, което измества анализа от измерването към възприемането на инфлацията. В този смисъл инфлационните очаквания се явяват необходим посредник между наблюдаваната ценова динамика и икономическите решения, доколкото чрез тях текущите ценови сигнали се обобщават и превръщат в ориентир за бъдещето. 
В параграф 1.2 - Роля на инфлационните очаквания в макроикономическата теория: фон, механизъм, процес, се проследява концептуалната еволюция на очакванията като аналитичен елемент. Те са разгледани последователно като имплицитен фон в ранните модели, като механизъм на предаване в рамките на адаптивните и рационалните очаквания и като процес, обусловен от номинални ригидности и информационни ограничения. Анализът показва, че с преминаването към по-сложни икономически среди очакванията престават да бъдат допускане и се превръщат в ключов фактор, който определя динамиката на инфлацията. В същото време се откроява, че дори при изрично моделиране на очакванията, техният процес на формиране остава недостатъчно специфициран, особено в условия на нееднородна информационна среда и ограничена рационалност. Това налага разглеждането им не само като механизъм, а като процес на селекция, интерпретация и обновяване на информация, което поставя основата за поведенческия подход, развит в следващите части на изследването. 
В параграф 1.3 - От очаквания към потребление: избор, изпълнимост и адаптиране, фокусът се измества към микроикономическото равнище, като се изследва механизмът, чрез който инфлационните очаквания се превръщат в реални икономически решения на домакинствата. Анализът структурира тази трансмисия в три взаимосвързани звена - избор, изпълнимост и адаптиране. Аргументирано е, че очакванията се проявяват чрез междувремевия избор и структурата на разходите, като влияят не толкова върху общото равнище на потребление, колкото върху времето и разпределението на разходите. Тяхната реализация обаче е условна и зависи от ликвидността, дохода, богатството и достъпа до кредит, които определят дали намерението може да се превърне в действие. В допълнение реакциите на домакинствата се адаптират спрямо сигналната среда - трудовия пазар, фискалните и лихвените условия и разпределението на ценовия натиск - които определят силата, хоризонта и посоката на поведението. В този смисъл инфлационните очаквания функционират като практическа когнитивна рамка, чрез която домакинствата интерпретират ценовата динамика и структурират своите решения в условия на несигурност. 
В параграф 1.4 - Инфлационните очаквания като измерим обект: дефиниране, моделиране и свойства на разпределението, се анализират методологическите предизвикателства при тяхното дефиниране, моделиране и емпирично изследване. Инфлационните очаквания са разгледани като субективно формирани прогнози с оперативна роля в поведението на домакинствата, които свързват информационната среда с номиналните решения. Акцентът е поставен върху процеса, чрез който ценовите сигнали се превръщат в измерима числова оценка - чрез наблюдение на конкретни ценови изменения, тяхното обобщаване в представа за общ инфлационен темп и поддържането на тази оценка като номинален ориентир във времето. На тази основа са изведени основните емпирични свойства на инфлационните очаквания - хоризонт, степен на закотвяне и хетерогенност. Показано е, че агрегираните показатели не могат напълно да отразят индивидуалното възприятие за инфлацията, тъй като домакинствата се различават по ценови опит, информационен вход, правила за обобщаване и скорост на обновяване на оценките. Това налага очакванията да се анализират не само чрез средни стойности, а като разпределение от субективни оценки, което носи информация за несигурността, закотвянето и разсейването на номиналните ориентири. 
В параграф 1.5 - Дефицити на рационалните модели и преход към поведенческо моделиране на домакинствата, се извежда критичният преход в анализа, като се систематизират ограниченията на стандартните макроикономически подходи при обяснението на инфлационните очаквания на домакинствата. Показано е, че допусканията за пълна рационалност и хомогенна интерпретация на информацията не съответстват на реалното поведение, което се характеризира с инертност, селективно внимание и зависимост от непосредствения ценови опит. В същото време се демонстрира, че рационалните модели предоставят описание на актуализацията на очакванията, но оставят неопределен процеса, чрез който икономическите агенти определят релевантността на наблюдаваната информация в условия на структурна неопределеност. Това налага разграничение между два последователни етапа - формиране на интерпретативна рамка чрез селекция и когнитивна обработка на сигналите, и последваща рационална адаптация на поведението. На тази основа се аргументира необходимостта от поведенческа перспектива, която разглежда инфлационните очаквания като резултат от процес на възприемане, интерпретация и адаптация, а не като директно отражение на икономическата реалност.
Първа глава показва, че инфлационните очаквания на домакинствата не са производна на агрегатно измерената инфлация, а резултат от интерпретация на непълна и нееднородна ценова информация. Те функционират като посредник между ценовата динамика и икономическото поведение, като трансмисията им се реализира чрез пренареждане на решенията във времето и структурата на потреблението, а не чрез пропорционални изменения на общия разход. Този процес е условен и хетерогенен, зависещ от финансовата изпълнимост и информационната среда, което поставя под въпрос допускането за представително очакване. В резултат инфлационната динамика се явява функция не само на икономическите импулси и политиката, но и на начина, по който домакинствата формират, интерпретират и адаптират своите очаквания. 

Във втора глава се разработва оригинална поведенческа аналитична рамка като концептуално продължение и отговор на ограниченията на стандартните макроикономически подходи. Изходната теза е, че инфлационните очаквания не възникват чрез пряко усвояване на информация, а се формират чрез процес на възприемане, интерпретация и последващо стабилизиране. На тази основа се изгражда интегративен модел, организиран около логиката „среда - превод - стабилизация“, който разкрива механизма, чрез който ценовите сигнали се преобразуват в относително устойчиви инфлационни оценки. 
В параграф 2.1 - Архитектура на избора: между сигналите и превода на инфлационните очаквания, се въвежда началното условие на модела, като се проблематизира самото понятие за „налична“ информация. Показва се, че домакинствата не наблюдават агрегатната ценова динамика, а оперират със селективен и структурно обусловен набор от сигнали, формиран от честотата на потребление, видимостта на цените и ограниченията на вниманието. На тази основа се аргументира, че още на равнище информационна среда възниква систематично изкривяване, което предопределя начина, по който ценовите сигнали се редуцират, обобщават и превеждат в инфлационни оценки. Така архитектурата на избора се извежда като първичен механизъм, който структурира връзката между измерена и възприемана инфлация. 
В параграф 2.2 - Инструменти на информационния дизайн, анализът се премества от селекцията на сигнали към начина, по който те се структурират и придобиват значение чрез информационния дизайн. Показва се, че не само достъпът до информация, но и нейното форматиране - чрез стандарти по подразбиране, рамкиране, салиентност и подредба - определя кои сигнали се възприемат като представителни и как се обобщават в инфлационни оценки. Така се аргументира, че интерпретацията не е неутрален процес, а резултат от систематично насочване на вниманието и сравненията. Това позволява да се изведе преходът от „какво се вижда“ към „какво се счита за релевантно“, като ключов механизъм във формирането на инфлационните очаквания. 
В параграф 2.3 - Когнитивен превод: класически евристики се анализира механизмът на когнитивния превод, чрез който възприетите ценови сигнали се трансформират в числови инфлационни оценки. Показва се, че при ограничена информация домакинствата не извършват статистическа агрегация, а прилагат прилагат последователно действащи евристики - наличностна, на закотвяне и на представителността - които съответно определят входа на информацията, нейната числова организация и интерпретацията ѝ като процес. В резултат инфлационните очаквания се формират като когнитивно икономично, но систематично изкривено представяне на ценовия опит, чувствително към достъпността на наблюденията, наличните референтни стойности и активните интерпретационни шаблони, а не като случайна грешка.
В параграф 2.4 - Афективен превод: афектна евристика и обновяване на очакванията, се показва, че когнитивният превод е недостатъчен за обяснение на динамиката на инфлационните очаквания, като се въвежда афективното измерение като механизъм за калибриране на преценката при несигурност. Чрез афектната евристика емоционалната оценка на средата функционира като заместител на вероятностната преценка и определя асиметрията в обработката на сигналите. Неблагоприятните изменения се интегрират по-бързо, а нормализацията изисква по-продължително потвърждение. В резултат обновяването на очакванията става зависимо не само от информацията, а от възприемания риск, което води до инертност, по-голяма разпръснатост и затруднена координация на оценките. Така афектът се извежда като ключов канал, чрез който несигурността се превръща в устойчив компонент на инфлационната динамика. 
В параграф 2.5 - Стабилизация на ориентира: социални и структурни модератори, се разглежда следващият логически въпрос - защо въпреки вариативността инфлационните очаквания придобиват относителна устойчивост. Показано е, че стабилизацията не е резултат от точност, а от наличието на ориентири, които ограничават диапазона на интерпретация. Такива ориентири са индивидуални (структура на разходите, икономическа уязвимост), когнитивни (финансова компетентност) и социални (институционално доверие, медийна среда, социални взаимодействия). Те не действат изолирано, а пренастройват силата, посоката и устойчивостта на когнитивните и афективните механизми, чрез които се формират очакванията. Така се въвежда разбирането за инфлационните очаквания като социално и институционално вградени оценки, а не като изолирани индивидуални прогнози. По този начин стабилизацията се проявява като резултат от взаимодействието между когнитивни процеси и социална среда, при което сходни икономически сигнали могат да доведат както до координирани, така и до трайно разминаващи се оценки. Това означава, че устойчивостта на очакванията не отразява тяхната точност, а степента на съгласуваност около доминиращи ориентири. 
В параграф 2.6 - Интегративна рамка: среда - превод - стабилизация, се синтезира предложената концепция, като отделните механизми се обединяват в последователен и рекурсивен аналитичен модел, чиято структура е представена синтетично на Фигура 2.2. Предложената рамка показва, че формирането на инфлационните очаквания представлява процес на трансформация на ценовата информация, при който първоначалната експозиция, когнитивната и афективната интерпретация и стабилизацията на оценките са взаимосвързани етапи. Този процес не е еднопосочен: формираните очаквания влияят обратно върху икономическото поведение и чрез него върху самата ценова среда, което придава на модела рекурсивен характер. По този начин се предлага цялостно обяснение на връзката между наблюдавана и възприемана инфлация, при което отклоненията не се третират като грешка, а като систематичен резултат от взаимодействието между информационен дизайн, когнитивна обработка и социален контекст. Това позволява инфлационните очаквания да се интерпретират като емпиричен отпечатък на конкретни механизми, а не като директно наблюдение на „вяра“ за бъдещата инфлация, което има пряко значение както за анализа, така и за провеждането на икономическа политика. 

Фиг. 2.2. Интегративен модел на формирането на инфлационните очаквания: „ценова среда - превод - стабилизация“. Източник: Собствена разработка
В параграф 2.7 - Измерване и операционализация на рамката, се осъществява преходът от теоретично към емпирично равнище, като се дефинират измерими индикатори за всеки от елементите на рамката. Предложеният подход преосмисля стандартното третиране на инфлационните очаквания, като ги разглежда не като директно наблюдавана прогноза, а като резултат от междинни механизми, които могат да бъдат емпирично идентифицирани чрез съвкупност от индикатори. Операционализацията е модулна и процесно ориентирана, което позволява поетапно изследване на връзките между експозиция, когнитивен и афективен превод и стабилизация на оценките. По този начин се осигурява по-прецизна интерпретация на хетерогенността и динамиката на инфлационните очаквания и се създава пряка връзка с анализа в трета глава. 
В параграф 2.8 - Критики и ограничения на поведенческия подход, се разглеждат границите на поведенческата перспектива при анализа на инфлационните очаквания. Показано е, че въпреки високата обяснителна сила на механизми като евристики, афект и социални влияния, те често се разглеждат изолирано, което води до фрагментирано описание на процеса и неяснота относно формирането на крайните оценки. Анализът преосмисля тези критики, като ги интерпретира не като слабости на подхода, а като следствие от липсата на интегрираща процесна рамка. Акцентът е поставен и върху методологическите предизвикателства, свързани с измерването на когнитивните и афективните процеси и с агрегирането на индивидуалните възприятия, като се показва, че макроикономическата значимост на поведенческите механизми зависи от тяхната корелация и социална координация. В този контекст предложената рамка преодолява фрагментацията, като интегрира поведенческите механизми в последователна аналитична логика и ги свързва с агрегатната динамика на инфлационните очаквания.  
В обобщение, втора глава не просто систематизира поведенческите механизми на формиране на инфлационните очаквания, а ги интегрира в последователна процесна рамка, която проследява трансформацията от ценовите сигнали към стабилизирани оценки. Така очакванията се концептуализират като резултат от структурирано взаимодействие между информационна среда, когнитивен и афективен превод и социална стабилизация, а не като директна реакция на инфлационния темп. Тази аналитична реконструкция създава ясна основа за операционализация на отделните канали и за тяхното емпирично изследване в трета глава. 
ГЛАВА ТРЕТА: Емпирично изследване на формирането на инфлационните очаквания на българските домакинства
Трета глава емпирично изследва как инфлационните очаквания се формират и поддържат, като проследява прехода от експозиция към ценови сигнали към тяхното обобщаване и стабилизиране в числови оценки. Анализът следва последователна логика, при която всяка стъпка разкрива ограниченията на предходната и насочва към следващата. В този процес се изяснява ролята на публичната комуникация като условие за това макроикономическата информация да придобие поведенческо значение. 
В параграф 3.1 - България като емпиричен контекст: ценова среда и институционална динамика, се обосновава изборът на България като среда, в която формирането на инфлационните очаквания може да бъде наблюдавано с повишена яснота. Това произтича от съчетанието на продължителна инфлационна динамика, концентрация на потреблението в силно салиентни категории и засилено обществено внимание към цените в контекста на предстоящия преход към еврото. В такава среда ценовите сигнали са едновременно по-видими и по-значими за домакинствата, което прави процеса на формиране на очакванията по-отчетлив. Това позволява анализът да излезе отвъд наблюдението на техните нива и да се насочи към механизмите, чрез които те се изграждат и поддържат. Така българският случай функционира като аналитично благоприятен контекст, в който инфлационните очаквания могат да бъдат разгледани като процес, а не само като резултат.  
В параграф 3.2 - Методологичен дизайн и аналитичен подход, се представя емпиричната стратегия, чрез която интегративната рамка се превежда в измерим анализ. Използвани са данни от омнибус изследване на Европейската комисия (вълна юни 2025 г.), реализирано от LOGO Market Research и допълнено с авторски поведенчески модул (проект № ДНП-КС24-02-BAINFLEXPT), което позволява едновременно наблюдение на стандартни макроикономически индикатори и поведенчески механизми. Аналитичният подход е асоциативен и се основава предимно на непараметрични методи, съобразени с ординалния характер на данните, като целта е да се идентифицират статистически значими зависимости и тяхната посока, без да се правят причинно-следствени заключения. Национално представителната извадка от 1008 респонденти осигурява надеждна емпирична база за последователно изследване на етапите „среда - превод - стабилизация“.
В същото време анализът представлява структуриран, но частичен емпиричен тест на рамката: ограниченията на напречно-срезовите данни, използването на прокси индикатори и контекстуалната специфика на България ограничават обхвата на обобщение и не позволяват директна идентификация на причинни механизми. Именно в тази рамка резултатите следва да се интерпретират като емпирични проявления на процеса на формиране на очаквания, а не като универсални параметри. Това позиционира изследването като междинен етап между теоретична спецификация и бъдещи изследвания, базирани на панелни данни, експериментални дизайни и по-директно измерване на когнитивните и социалните канали. 
В параграф 3.3 - Сигнална среда: експозиция към ценови сигнали и структуриране на инфлационните оценки, се анализира първият етап от интегративната рамка чрез два индикатора: самооценката „често забелязвам поскъпване“ като мярка за наличност на ценови сигнали и позиционирането спрямо референтната стойност от 10% като индикатор за чувствителност към числова котва. Резултатите показват, че по-интензивният ежедневен ценови контакт и по-високият дял на салиентни разходи са свързани както с по-често „забелязване“ на поскъпване, така и с по-голяма вероятност оценките да надхвърлят 10%, което подсказва, че натрупаният ценови опит измества ролята на външната котва. Ролята на информационните източници е различна: при оценката на честотата доверието действа като филтър на ценовите епизоди, докато при числовото позициониране е свързано с по-голяма склонност да се приемат по-високи стойности. Това показва, че сигналната среда не само влияе върху това колко често инфлацията се възприема, а и върху това какви стойности изглеждат „реалистични“ за бъдещето. По този начин първата фаза от рамката получава емпирична подкрепа: средата не формира директно очакванията, а задава границите, в които те впоследствие се изграждат.
В параграф 3.4 - Операции на превода: интерпретация, афективна рамка и числов превод, анализът преминава от структурата на сигналната среда към вътрешната обработка на ценовия опит. Двата индикатора - оценката „често забелязване“ и позиционирането спрямо котвата от 10% - се интерпретират съответно като междинен резултат и краен изход от процеса на превод. Резултатите показват последователна зависимост: по-високата оценка за поскъпването в миналото, по-негативните макроикономически очаквания и по-силният афект са асоциирани както с по-висока вероятност за „често забелязване“, така и с по-високи числови оценки и по-често позициониране над 10%. Връзката между честотната оценка и числовото позициониране е статистически значима и еднопосочна, което показва, че числовият избор не представлява самостоятелна корекция спрямо котвата, а продължение на вече формиран вътрешен ориентир.
В този смисъл вторият етап дава ясен отговор на въпроса „как“: инфлационните очаквания не възникват директно като числа, а се формират чрез процес на интерпретация и редукция, при който честотната оценка функционира като ключов междинен механизъм. Котвата от 10% не определя самостоятелно числовото позициониране, а структурира изразяването на вече съществуващи оценки. Така основният извод е, че числовите инфлационни очаквания отразяват не толкова външния ориентир, колкото начина, по който ценовият опит е интерпретиран и обобщен. Това поставя въпроса не как се формират оценките, а при какви условия те се стабилизират.
В параграф 3.5 - Стабилизация на инфлационните оценки: ресурси, уязвимост и институционални ориентири, се анализира третият етап от рамката, при който фокусът се измества от формирането към устойчивостта на вече изградените възприятия и числови оценки. Чрез индикаторите „често забелязване“ и позиционирането спрямо котвата от 10% се изследва с кои фактори е свързана тяхната инертност. Резултатите показват ясно разграничение между ресурси и интерпретация на риск. Когнитивните характеристики и доходът не са свързани с устойчивостта нито на честотната оценка, нито на числовото позициониране. Обратно, субективната икономическа уязвимост и доверието в официални институции последователно се асоциират както с по-интензивно възприятие на ценовите промени, така и с по-високи числови оценки и по-ниска чувствителност към котвата. Ролята на институциите се проявява като механизъм на калибриране: по-високото доверие е свързано с по-голяма вероятност референтната стойност да функционира като ограничителен ориентир, докато при ниско доверие личният ценови опит доминира и поддържа по-високи оценки.
Така третият етап показва, че устойчивостта на инфлационните очаквания не се определя от обективните ресурси на домакинствата, а от начина, по който те оценяват риска и от легитимността на външните информационни ориентири. Това означава, че веднъж формирани, инфлационните оценки се поддържат като интерпретационни режими, а не като резултат от непрекъсната актуализация спрямо нова информация.
В параграф 3.6. - „Публична комуникация и инфлационни очаквания в условия на ограничена рационалност“, комуникацията се разглежда като част от средата, в която инфлационната информация се разпознава и интерпретира от домакинствата, а не като външен инструмент за директно влияние. Резултатите показват, че агрегатните показатели не навлизат пряко в инфлационните очаквания, а се възприемат през наблюдавания ценови опит. Това означава, че ефективната комуникация изисква съпоставимост с ежедневните ценови категории, както и представяне на информацията във формати, които съответстват на реалното формиране на оценките - диапазони, сценарии и ясно обозначени допускания. Същевременно ефектът на комуникацията е условен. При висока икономическа несигурност и ниско институционално доверие инфлационните оценки изпълняват и предпазна функция, което ограничава възможността външната информация да ги коригира. В тези условия ролята на комуникацията не е да променя директно очакванията, а да създава условия, при които макроикономическата информация може да бъде разпозната като релевантен ориентир. Така публичната комуникация не действа като самостоятелен инструмент, а като част от трансмисионния механизъм на паричната политика - тя определя при какви условия нейните сигнали достигат до домакинствата и придобиват поведенческо значение.
В обобщение, трета глава емпирично валидира интегративната рамка „среда - превод - стабилизация“, като показва, че инфлационните очаквания не възникват като пряко отражение на агрегатната динамика, а се формират чрез последователни поведенчески операции. Резултатите очертават две различни, но свързани логики. От една страна, възприятието за инфлация се изгражда чрез ежедневния ценови опит и честотата на срещите с ценови промени. От друга, числовите оценки се оформят в контекста на риск, несигурност и доверие в институционални ориентири. Именно това разграничение обяснява защо сходен ценови опит може да води до различни числови очаквания. Анализът показва също, че устойчивостта на тези оценки не зависи от когнитивни ресурси като образование или числова компетентност, а е по-тясно свързана със субективната икономическа уязвимост и доверието в институциите. В този смисъл инфлационните очаквания функционират не само като оценка, но и като предпазен ориентир в условия на несигурност.
В крайна сметка резултатите показват, че инфлационните очаквания са продукт на процес на интерпретация и стабилизация, а не опит за точно измерване на инфлацията. Това променя и начина, по който следва да се мисли ролята на публичната комуникация - не като инструмент за директна корекция, а като условие, при което макроикономическата информация може да бъде разпозната и използвана като релевантен ориентир.
ЗАКЛЮЧЕНИЕ
Заключението на дисертационния труд потвърждава високата актуалност на изследваната проблематика, свързана с формирането на инфлационните очаквания в условия на засилена икономическа несигурност. На основата на задълбочен теоретичен анализ и последователно проведено емпирично изследване се демонстрира изпълнението на поставената цел и се защитава изведената изследователска теза. 
Дисертационният труд показва, че инфлационните очаквания не могат да бъдат сведени до агрегирана макроикономическа величина, а следва да се разглеждат като поведенчески конструкт, формиран чрез последователни механизми на селекция, интерпретация и стабилизация на ценовата информация. Получените резултати разкриват, че възприеманата инфлация, нейното числово изразяване и устойчивостта на оценките се определят от различни фактори, което обяснява както тяхната хетерогенност, така и устойчивите разминавания между възприятия и измерена инфлация.
С разработването и емпиричното валидиране на рамката „среда - превод - стабилизация“ трудът предлага оригинален принос, който свързва макроикономическия анализ с поведенческите механизми на микроравнище и показва, че различията в инфлационните очаквания произтичат не просто от различна информация, а от различни позиции в самия процес на нейното обработване.
В заключение се утвърждава разбирането, че инфлационните очаквания са резултат не просто от наблюдение на цените, а от тяхното осмисляне в условия на несигурност. Това преместване на фокуса - от числата към процеса на тяхното формиране - има пряко значение за икономическата теория и политика, тъй като показва, че управлението на инфлационните очаквания изисква не само точна информация, а съвместимост с начина, по който тя се възприема и интерпретира от домакинствата. Така основният извод на изследването е, че инфлационните очаквания не са просто индикатор за икономическа реалност, а самостоятелен поведенчески механизъм, чрез който тази реалност придобива значение за икономическите агенти.



IV. СПРАВКА ЗА ОСНОВНИТЕ ПРИНОСНИ МОМЕНТИ В ДИСЕРТАЦИОННИЯ ТРУД
1) Конструиране на интегративна поведенческа рамка „среда - превод - стабилизация“: Разработена е авторска интегративна рамка „среда - превод - стабилизация", която преодолява фрагментарността в изследванията и концептуализира формирането на инфлационните очаквания на домакинствата като последователен поведенчески процес, а не като непосредствено отражение на отчетената (наблюдавана) инфлация. Рамката структурно разграничава три когнитивни операции: селекция на ценови сигнали, тяхната интерпретация и стабилизация на оценката, като ги интегрира в единна аналитична схема.

2) Емпирично доказване на разграничението между инфлационно възприятие и инфлационно очакване: Чрез национално представително проучване е доказано, че субективното възприемане на текущата ценова динамика и очакванията за бъдеща инфлация представляват два различни когнитивни механизма. Първият е резултат от наличностната евристика, която агрегира непосредствено преживени ценови епизоди, а вторият - от ефекта на закотвяне, който структурира несигурността чрез числов ориентир и превежда вече формираното инфлационно възприятие в конкретен оценъчен диапазон.

3) Реконцептуализация на хетерогенността на очакванията като структурен феномен: Дисертационният труд доказва, че разминаването между измерената инфлация и възприятията на домакинствата не е просто статистическа грешка, а систематичен резултат от взаимодействието между информационен дизайн и социален контекст. По този начин изследването аргументирано оборва допускането за съществуване на едно хомогенно „представително инфлационно очакване“, използвано в стандартните макроикономически модели.

4) Извеждане на „архитектурата на избора“ като инструмент за публична комуникация: Идентифицирана е ролята на информационния дизайн в публичната комуникация, чиято цел не е да променя директно очакванията, а да създаде условия макроикономическата информация да стане релевантен ориентир за домакинствата. Установено е, че институционалното доверие не е фон, а оперативно условие за ефективността на комуникацията на паричната политика. При ниско доверие официалните числови ориентири не функционират като граница на индивидуалните оценки, а личният ценови опит доминира безпрепятствено. Оттук следва, че институциите не могат да управляват инфлационните очаквания единствено чрез точност на данните. Легитимността на институционалния източник е необходимо условие за ефективността на комуникацията.

